Visoka šola za varstvo okolja pričenja kot prijavitelj v sodelovanju s podjetjem ETRA proizvodnja, trgovina, storitve d.o.o. iz Celja z izvajanjem projekta

**SAMOPOSTREŽNI TOČILNI PRODAJNI AVTOMAT**

Projekt se bo izvajal v okviru programa »PO KREATIVNI POTI DO ZNANJA« pod vodstvom mentorjev doc. dr. Gašperja Gantarja in doc. dr. Gregorja Jagodiča

K sodelovanju vabimo 4 študente 1.stopnje in 1 študenta 2. stopnje, ki jih zanima razvoj okolju prijaznih tehničnih izdelkov.

Plastika za enkratno uporabo je postala eden najbolj problematičnih odpadkov. Ena od možnosti za zmanjšanje količine plastike za enkratno uporabo je kupovanje izdelkov brez embalaže. Uvedba samopostrežnih točilnih prodajnih avtomatov je ena od možnosti za zmanjšanje količine embalaže za tekoče izdelke.

V projektu se bomo osredotočili na razvoj inovativnega samopostrežnega točilnega avtomata za prodajo čistil in šamponov. Ideja je preprosta: v trgovino kupec prinese lastno embalažo in kupi samo toliko, kolikor zares potrebuje. Na ta način kupci znova in znova uporabljajo isto embalažo in tako preprečijo nastajanje novih odpadkov. Končni cilj projekta je izdelava prototipa in njegovo testiranje. Poleg tehničnih nalog je predvideno tudi osveščanje in informiranje javnosti o rezultatih projekta.

Projektno delo bo potekalo 4 mesece (februar-maj 2020) in bo plačano preko študentskega servisa z bruto urno postavko 9 EUR/h (največ 40 ur/mesec).

Od sodelujočih študentov pričakujemo zagnanost in interes, da se naučijo tehnik skupinskega razvoja tehničnih izdelkov ter sprejmejo izziv, da tudi sestavijo delujoč prototip. Znanje programiranja in računalniškega konstruiranja sta dodatna prednost.

Vsi zainteresirani se čimprej javite na e-mail naslov gasper.gantar@vsvo.si.